section_heading: Skladbe i utjecaji
paragraph_text: Billboard i CNN napisali su da se Bowiejevi tekstovi odnose na njegovu nadolazeću smrt; "Lazarus", treća skladba na albumu, značajna je zbog stihova "Look up here, I'm in heaven / I've got scars that can't be seen" ("Pogledaj gore, u raju sam / Moji se ožiljci ne mogu vidjeti"); taj se dio teksta pojavio u mnogim časopisima nakon Bowiejeve smrti 10. siječnja.<ref> "I Can't Give Everything Away" sadrži stihove "Seeing more and feeling less / Saying no but meaning yes / This is all I ever meant / That's the message that I sent" ("Vidim više i osjećam manje / Govorim ne, ali želim reći da / To je sve što sam ikad mislio / To je poruka koju sam poslao"), koji su natjerali Neila McCormicka iz The Daily Telegrapha da skladbu počne smatrati trenutkom u kojem "Bowie zvuči kao da se bori s vlastitom tajnovitošću." "Girl Loves Me", peta pjesma na uratku, značajna je po tome što se u njoj pojavljuje nadsat, umjetni jezik koji je osmislio Anthony Burgess za svoj roman Paklena naranča iz 1962. godine, u kojem se on često koristi.<ref> Također se pojavljuje polari, vrsta slenga kojim su se u Engleskoj uglavnom koristili homoseksualci sredinom 20. stoljeća.